Ο Βίος και η Πολιτεία του Σκρουτζ Μακ Ντακ

Ο Βίος και η Πολιτεία του Σκρουτζ Μακ Ντακ (αγγλ.: The Life and Times of Scrooge McDuck), είναι βιβλίο κόμικς του Ντον Ρόσα που περιέχει την βιογραφία του Σκρουτζ Μακ Ντακ.

Αρχικά, η ιστορία είχε δώδεκα κεφάλαια και πάνω από 200 σελίδες. Από τότε, έχουν υπάρξει πρόσθετα κεφάλαια, και επίσης οι αρχικές ιστορίες έχουν επεκταθεί ελαφρώς στις πιο πρόσφατες εκδόσεις.

Η ιστορία ακολουθεί τα βασικά γεγονότα της ζωής του Σκρουτζ μεταξύ του 1877 και του 1947. Περιλαμβάνονται σχεδόν όλες οι βιογραφικές αναφορές για τη ζωή του Σκρουτζ, που βρίσκονται στις ιστορίες του Καρλ Μπαρκς, αφήνει όμως κάποια περιθώρια ώστε να μπορέσουν να προσθέσουν περισσότερες λεπτομέρειες αργότερα και άλλοι δημιουργοί. Το βιβλίο επίσης παρέχει πληροφορίες για το παρελθόν και την προέλευση πολλών χαρακτήρων που σχετίζονται με τον Σκρουτζ.

Για το βιβλίο αυτό, το 1995 ο Ρόσα βραβεύτηκε με τη σημαντικότερη διάκριση στον χώρο της Ένατης Τέχνης, το Βραβείο Άισνερ.

Λίστα κεφαλαίων

 Ο Τελευταίος της Γενιάς των Μακ Ντακ (1877-1880)
 Ο Άρχοντας του Μισσισσιπή (1880-1882)
 Ο Κατακτητής της Άγριας Δύσης (1882-1883)
 Ο Πόλεμος του Χαλκού (1883-1885)
 Ο Νέος Αφέντης του Πύργου των Μακ Ντακ (1885)
 Ο Τρόμος του Τράνσβααλ (1886-1889)
 Το Μεγάλο Ταξίδι στους Αντίποδες (1893-1896)
 Ο Βασιλιάς του Κλοντάικ (1896-1897)
 Ένας Κροίσος στα Ζοφερά Βάθη (1898-1902)
 Εισβολή στη Λιμνούπολη (1902)
 Ο Μεγιστάνας της Καλισότα (1909-1930)
 Το Πιο Πλούσιο Παπί του Κόσμου (Χριστούγεννα 1947)

Χρονοδιάγραμμα της ζωής του Σκρουτζ

1867: Ο Σκρουτζ Μακ Ντακ γεννιέτται στη Γλασκώβη της Σκωτίας απ΄τον Φέργκους Μακ Ντακ και τη Χνουδάτη Ο΄ Ντρέηκ. Λίγα χρόνια αργότερα γεννιούνται οι αδελφές του, Ματίλντα (1871) και Βολκάνα (1876).
1877: Ο Σκρουτζ, λίγο πριν γίνει δέκα χρονών, οδηγείται από τον πατέρα του στα Ζοφερά Βάθη, εκεί που είναι το κάστρο των προγόνων του και μαθαίνει την ιστορία της άλλοτε ένδοξης γενιάς του, που τώρα πια έχει χάσει σχεδόν τα πάντα. Την επόμενη μέρα ο μικρός Σκρουτζ γίνεται λουστραδόρος και κερδίζει την πρώτη του δεκάρα και αρχίζει να δουλεύει σκληρά για τα επόμενα τρία χρόνια.
1880-1882: Ο Σκρουτζ σαλπάρει ως καμαρότος σε ένα φορτηγό πλοίο που μεταφέρει γελάδια, προς την Αμερική. Πηγαίνει στη Λουίσβιλ στο Κεντάκυ όπου γνωρίζει τον θείο του τον Άνγκους Μπουνάτσα Μακ Ντακ, καθώς και τον Ράτσετ Γρανάζη, τον παππού του Κύρου Γρανάζη, του εφευρέτη της Λιμνούπολης, της πόλης που μένει σήμερα ο Σκρουτζ. Έρχεται αντιμέτωπος με τον Μόργκαν Μουργόλυκο και τους τρεις ατζαμήδες γιους του. Αφού το ποταμόπλοιο του Σκρουτζ ανατινάχτηκε, αναγκάστηκε να ταξιδέψει με τρένο προς τη Δύση.
1882-1885: Ο Σκρουτζ ταξιδεύει προς τη Μοντάνα όπου δουλεύει στο πλευρό του μεγαλοκτηματία Μέρντο Μακ Κένζι και έρχεται αντιμέτωπος με τους αδελφούς Μακ Οχιά, επίσης γνωρίζει τον Θεόδωρο Ρούζβελτ, τον μελλοντικό πρόεδρο των ΗΠΑ. Αργότερα πηγαίνει στην Ινδονησία όπου δωρίζει δύο ταύρους σε έναν σουλτάνο, όπου συναντάει ξανά τον Ράτσετ Γρανάζη. Πίσω στη Μοντάνα, η εποχή των μεγαλοκτηματιών τελείωσε και τελικά ο Σκρουτζ απολύθηκε και έτσι άρχισε να ψάχνει για χαλκό. Θα καταφέρει να διεκδικήσει την ιδιοκτησία των Ορυχείων Ανακόντα με τη βοήθεια του Χάουαρντ Ρόμπαξ, τον πατέρα ενός μεγάλου μελλοντικού του αντιπάλου. Η τύχη του όμως θα τον προδώσει, καθώς η οικογένειά του τον χρειάζεται πίσω στη Σκωτία. Εκεί θα πρέπει να σώσει το κάστρο των προγόνων του από τους Φίσκερβιλ και θα τα καταφέρει με λίγη βοήθεια απ' τα πνεύματα των προγόνων του.
1887-1890: Ο Σκρουτζ λίγο πριν γίνει 20 χρονών, πηγαίνει στη Νότια Αφρική να βρει χρυσάφι. Εκεί θα γνωρίσει έναν μελλοντικό του αντίπαλο, έναν νεαρό μπόερ που ονομάζεται  Σκληρόκαρδος Χρυσοκούκης, που θα γίνει το ίδιο πλούσιος με τον Σκρουτζ, αλλά χωρίς να  χρησιμοποιεί δίκαια μέσα. Τελικά ο Σκρουτζ έχοντας βρει πολύ λίγο χρυσάφι, και  μόνο όσοι είχαν δουλέψει στα αδαμαντωρυχεία, μπορούσαν να δουλέψουν στο ορυχείο Καφρ Καφίρ, αναγκάστηκε να φύγει και να πάει να κάνει αλλού την τύχη του. Διασχίζοντας το δρόμο της δόξας, συναντούσε εχθρούς στο πέρασμά του.
1890-1893: Ο Σκρουτζ πηγαίνει στο Πίζεν Μπλαφ, στην Αριζόνα να βρει χρυσάφι. Εκεί συναντάει τον θείο του τον Μπουνάτσα, καθώς και κάποιες θρυλικές μορφές της Άγριας Δύσης όπως, ο Μπάφαλο Μπιλ, η Άννι Όκλι, ο ινδιάνος Απάτσι Τζερόνιμο και ο μεγιστάνας του θεάματος Φινέας Τέηλορ Μπάρνουμ.
1893-1896: Ο Σκρουτζ πηγαίνει στην Αυστραλία να βρει χρυσάφι. Τελικά όμως ανακαλύπτει ότι το πεπρωμένο του τον καλεί να γίνει πλούσιος στο Βορρά, τη χώρα του Βορείου Σέλας.
1896-1902: Ο Σκρουτζ πηγαίνει στο Σκάγκγουαϊ στην Αλάσκα. Μετά από τη συνάντηση του με τον Ουάιατ Ερπ, παίρνει δάνειο με τόκο 100% το μήνα από έναν τοκογλύφο ονόματι Γλίτσας Λέρας. Μαθαίνεται πως βρέθηκε χρυσάφι στο Κλοντάικ και έτσι ξεκινάει αμέσως για εκεί. Έτσι αρχίζει ο Πυρετός του Χρυσού. Πηγαίνει στο Ντώσον και μετά πηγαίνει σε μία κοιλάδα όπου ονομάζεται Χείμαρρος της Αγωνίας, όπου θα βρει ένα χρυσό σβώλο μεγάλο σαν αυγό χήνας, που θα γίνει η βάση της περιουσίας του και θα γίνει θρύλος γνωστός ως ο «Βασιλιάς του Κλοντάικ», το 1897 η μητέρα του Σκρουτζ πεθαίνει σε ηλικία 57 χρονών. Παράλληλα θα γνωρίσει μία όμορφη αλλά, επικίνδυνη τραγουδίστρια ονόματι «Χρυσή» Γκόλντυ, η οποία θα γίνει η μόνη γυναίκα που θα αγαπήσει στη ζωή του. Τελικά το 1898 κατάφερε να ξοφλήσει τον Γλίτσα Λέρα και πιο μετά έγινε εκατομμυριούχος. Αγόρασε την τράπεζα του Ντώσον και μετά απόκτησε πολύπλευρη επιχειρηματική δραστηριότητα στο Γιούκον και στην Αλάσκα. Το 1902 αποφάσισε να γυρίσει στη Σκωτία και να ιδρύσει εκεί την έδρα της μελλοντικής του αυτοκρατορίας, άλλα κατάλαβε πόσο είχε αποκοπεί από τα έθιμα της πατρίδας του και αποφασίζει να πάει πίσω στην Αμερική, παίρνοντας μαζί και τις αδελφές του αυτή τη φορά. Ο πατέρας του Σκρουτζ πεθαίνει σε ηλικία 67 χρονών. Ο Σκρουτζ πηγαίνει σε ένα χωριό στη δυτική ακτή των ΗΠΑ, τη Λιμνούπολη, όπου θα ιδρύσει το Θησαυροφυλάκιό του. Εκεί θα γνωρίσει την οικογένεια Ντακ, καθώς και τους πρώτους Μικρούς Εξερευνητές, όπου μία παρεξήγηση θα τον ξαναφέρει αντιμέτωπο με τον Μόργκαν Μουργόλυκο και τους γιούς του, και με τον Αμερικανικό στρατό, όπου θα συναντήσει ξανά τον Θεόδωρο Ρούζβελτ ο οποίος έχει γίνει πρόεδρος των ΗΠΑ.
1909-1930: Ο Σκρουτζ συνεχίζει να ταξιδεύει ανά τον κόσμο με σκοπό να γίνει το πιο πλούσιο παπί του κόσμου. Το φτωχό παλικάρι έχει γίνει πια ένας σκληροτράχηλος και δυναμικός επιχειρηματίας. Όμως η καρδιά του έχει σκληρύνει και έχει γίνει πολύ άπληστος και αδίστακτος. Όταν επιστρέφει στη Λιμνούπολη, μετά από 50 χρόνια στη ξενιτιά, έρχεται σε σύγκρουση με την οικογένεια του και τους συμπολίτες. Οι αδελφές του τον εγκατέλειψαν και έφυγαν απ' τη Λιμνούπολη, μετά ο Σκρουτζ ανακαλύπτει το τίμημα της νίκης του, η απόλυτη μοναξιά.
1942: 12 χρόνια μετά, η μοναξιά του Σκρουτζ προφανώς τον γέρασε περισσότερο και έκλεισε όλες τις επιχειρήσεις του και το Θησαυροφυλάκιό του, χωρίς να διαλέξει κανέναν διάδοχο.
Χριστούγεννα 1947: 17 χρόνια μετά ο Σκρουτζ έχει αποκοπεί τελείως από τον έξω κόσμο, έχει αποσυρθεί σε μία έπαυλη και αποφεύγει τις δημόσιες επαφές. Έχοντας τσακιστεί από τα χρόνια και τη μοναξιά, καλεί σε χριστουγεννιάτικο δείπνο τον ανιψιό του τον Ντόναλντ Ντακ και τα ανίψια του, τον Χιούη, τον Λιούη και τον Ντιούη. Θα έρθει αντιμέτωπος με μια νέα γενιά Μουργόλυκων και με τη βοήθεια των ανιψιών του θα ξαναβρεί τον παλιό καλό του εαυτό και θα στρωθεί ξανά στη δουλειά του, ζώντας νέες περιπέτειες.
1955: 25 χρόνια μετά τη διακοπή των σχέσεων με την οικογένεια του, ο Σκρουτζ επανασυνδέθηκε με την αδελφή του τη Ματίλντα.
 1967: Στην ανεπίσημη χρονογραμμή του Ντον Ρόσα, ο Σκρουτζ Μακ Ντακ πεθαίνει στα 100 του χρόνια, αν και αυτό δεν απεικονίζεται πουθενά επίσημα.

Αναφορές

Εξωτερικοί σύνδεσμοι

Αμερικανικά κόμικς